Μελέτη της μεταβολής στην οξυγόνωση του μετωπιαίου λοβού του εγκεφάλου μετά από ήπιο σωματικό stress με τη μέθοδο της υπέρυθρης φασματοσκοπίας σε ασθενείς με σακχαρώδη διαβήτη της κύησης
Authors: Κιντιράκη Ευαγγελία 
Published: September 2021

Σκοπός. Η παρούσα μελέτη αποτελεί μία μελέτη παρατήρησης, με σκοπό τη διερεύνηση της απάντησης της οξυγόνωσης του μετωπιαίου φλοιού του εγκεφάλου κατά την άσκηση, σε γυναίκες με σακχαρώδη διαβήτη της κύησης (ΣΔΚ) και η σύγκρισή της με αυτήν των ευγλυκαιμικών εγκύων (ομάδα ελέγχου). Επίσης, διερευνήθηκε η συσχέτιση των δεικτών εγκεφαλικής οξυγόνωσης με δείκτες μακροαγγειακής λειτουργίας και καρδιαγγειακού κινδύνου. Ασθενείς και Μέθοδοι. Στη μελέτη συμπεριλήφθηκαν 37 γυναίκες, 21 γυναίκες με ΣΔΚ (ομάδα ΣΔΚ) και 16 υγιείς έγκυες (ομάδα ελέγχου). Οι συμμετέχουσες ήταν ηλικίας 25 - 42 ετών, με ηλικία κύησης από την 26η έως την 32η εβδομάδα. Δεν έπασχαν από άλλο σοβαρό νόσημα, οξύ ή χρόνιο, δεν είχαν γνωστές αγγειακές επιπλοκές, δεν έκαναν χρήση ουσιών και είχαν φυσιολογική αρτηριακή πίεση (ΑΠ). Η μελέτη της οξυγόνωσης του εγκεφάλου των εγκύων πραγματοποιήθηκε με τη μέθοδο της υπέρυθρης φασματοσκοπίας (near-infrared spectroscopy - NIRS), κατά την εκτέλεση υπομέγιστης διαλειμματικής άσκησης χειρολαβής με ψηφιακό χειροδυναμόμετρο και κατά την περίοδο της ανάληψης. Υπολογίζοντας τις μεταβολές σε οξυγονωμένη (O2Hb) και από-οξυγονωμένη αιμοσφαιρίνη (HHb), εκτιμήθηκε η αιμοδυναμική απάντηση του εγκεφάλου και συγκρίθηκε με αυτή της ομάδας ελέγχου. Επιπλέον, εκτιμήθηκαν άλλοι δείκτες μακροαγγειακής λειτουργίας και ελέγχθηκε η συσχέτισή τους με τους δείκτες της εγκεφαλικής οξυγόνωσης. Αποτελέσματα. Οι δύο ομάδες δε διέφεραν όσον αφορά στα δημογραφικά χαρακτηριστικά. Η ομάδα του ΣΔΚ εμφάνιζε υψηλότερο δείκτη μάζας σώματος πριν και κατά την κύηση συγκριτικά με την ομάδα ελέγχου. Η μέγιστη δύναμη χειρολαβής δεν διέφερε ανάμεσα στις δύο ομάδες αλλά οι έγκυες με ΣΔΚ διατήρησαν μικρότερη δύναμη κατά τη διάρκεια της άσκησης χειρολαβής. Η ομάδα του ΣΔΚ εμφάνισε μικρότερη μέση απόκριση της O2Hb κατά τη διάρκεια της άσκησης συγκριτικά με την ομάδα ελέγχου και μια τάση για μικρότερη μέση απόκριση της ολικής αιμοσφαιρίνης. Αντίθετα, η απόκριση της HHb δε διέφερε σημαντικά μεταξύ των δύο ομάδων. Όσον αφορά στους υπόλοιπους δείκτες αγγειακής λειτουργίας, οι γυναίκες με ΣΔΚ εμφάνισαν αυξημένο πάχος έσω/μέσου χιτώνα (IMT) και αυξητικού δείκτη (AI%75) συγκριτικά με την ομάδα ελέγχου. Οι Συστηματικές αγγειακές αντιστάσεις (SVR) ήταν χαμηλότερες στις εγκύους με ΣΔΚ καθ’ όλη τη διάρκεια του πειραματικού πρωτοκόλλου συγκριτικά με την ομάδα ελέγχου. Τέλος, βρέθηκε συσχέτιση της εγκεφαλικής οξυγόνωσης με την ταχύτητα του σφυγμικού κύματος (PWV) και AI75. Δεν παρατηρήθηκαν σημαντικές διαφορές μεταξύ των δύο ομάδων στην ΑΠ (ΣΑΠ και ΔΑΠ) κατά τη διάρκεια του πειραματικού πρωτοκόλλου όπως αυτή εκτιμήθηκε με τον υπέρυθρο φωτοπληθυσμογράφο δακτύλου. Συμπεράσματα. Η παρούσα μελέτη παρήγαγε νέα δεδομένα, που υποδεικνύουν διαταραγμένη εγκεφαλική οξυγόνωση κατά την άσκηση σε εγκύους με ΣΔΚ συγκριτικά με υγιείς εγκύους. Επιπλέον, τα ευρήματα της μελέτης τεκμηριώνουν συσχέτιση των παραμέτρων εγκεφαλικής οξυγόνωσης με άλλους δείκτες αγγειακής λειτουργίας.